## Naredba o izmjenama i dopunama Naredbe o homologaciji vozila s obzirom na ograničenje njihove najveće brzine i ugradnju uređaja za ograničenje brzine homologiranog tipa, te uređaja za ograničenje brzine

### NN 17/1999 (18.2.1999.), Naredba o izmjenama i dopunama Naredbe o homologaciji vozila s obzirom na ograničenje njihove najveće brzine i ugradnju uređaja za ograničenje brzine homologiranog tipa, te uređaja za ograničenje brzine

# DRŽAVNI ZAVOD ZA NORMIZACIJU I MJERITELJSTVO

Temeljem članka 13. stavak 2., članka 17. stavak 2. i članka 23. stavak
4. Zakona o normizaciji ("Narodne novine" broj 55/96) ravnatelj Državnog
zavoda za normizaciju i mjeriteljstvo donosi

## **NAREDBU**

### **O IZMJENAMA I DOPUNAMA NAREDBE O HOMOLOGACIJI VOZILA S OBZIROM NA OGRANIČENJE NJIHOVE NAJVEĆE BRZINE I UGRADNJU UREĐAJA ZA OGRANIČENJE BRZINE HOMOLOGIRANOG TIPA TE UREĐAJA ZA OGRANIČENJE BRZINE**

I. PODRUČJE PRIMJENE

1. Vozila kategorije M3, N2 i N3 te njihovi uređaji za ograničenje brzine
moraju biti homologirani sukladno ovoj naredbi.

2. Svrha ove naredbe jest ograničiti na propisanu vrijednost najveću
cestovnu brzinu teških vozila za prijevoz tereta i putnika. To se postiže
s pomoću uređaja za ograničenje brzine (u daljnjem tekstu: SLD uređaj)
ili funkcije ograničavanja brzine u sklopu sustava vozila, čija je glavna
funkcija upravljanje napajanjem motora gorivom.

3. Ova naredba pravilnik se primjenjuje na:

a) Vozila kategorije M3, N2 i N3 opremljena SLD uređajem koji nije zasebno
homologiran sukladno ovoj naredbi ili koji je tako konstruiran i/ili opremljen
da se može smatrati da njihovi sastavni dijelovi u cijelosti ili djelomično
ispunjavaju funkcije SLD uređaja. (Dio I. Pravilnika ECE R 89.00)

b) Ugradnju na vozila kategorija M3, N2 i N3 SLD uređaja koji su tipno
homologirani sukladno ovoj naredbi. (Dio II. Pravilnika ECE R 89.00.)

c) SLD uređaji koji su namijenjeni za ugradnju na vozila kategorija
M3, N2 i N3 . (Dio III. Pravilnika ECE R 89.00.)

II. ZAHTJEVI

4. *Ograničenje najveće brzine vozila: dio I*

4.1. Ograničenje brzine mora biti takvo da vozilo u uobičajenoj uporabi,
usprkos vibracijama kojima može biti izloženo, udovoljava odredbama dijela
I Pravilnika ECE R 89.00.

4.2. Posebice, SLD uređaj za vozilo mora biti tako konstruiran, izrađen
i ugrađen da je osigurana otpornost na utjecaj korozije i starenja čemu
uređaj može biti izložen, kao i zaštitu od zlouporabnih operacija u skladu
s točkom 4.6. ove naredbe.

4.2.1. Granična vrijednost se, ni u jednom slučaju, ne smije moći povećati
ili isključiti privremeno ili stalno na vozilu u uporabi. Tu nenarušivost
namještene granične vrijednosti mora se dokazati ovlaštenom laboratoriju
s dokumentacijom za ispitivanje slijeda mogućih neispravnosti prema kojem
će sustav biti cjelovito ispitan. Ispitivanje treba pokazati, uzimajući
u obzir različita stanja postavljena sustavom, posljedice promjena ulaznih
ili izlaznih stanja na funkcioniranje, mogućnosti postizanja tih promjena
zbog neispravnosti ili namjernim kvarom, kao i mogućnosti njihove pojave.
Razina ispitivanja uvijek će biti do prve neispravnosti.

4.2.2. Funkcija ograničenja brzine i veze potrebne za njezino djelovanje,
osim onih veza bitnih za pogon vozila, moraju biti zaštićene od neovlaštenog
namještanja ili prekida njihova napajanja energijom postavljanjem zapečaćenih
uređaja i/ili potrebom za uporabom specijalnog alata.

4.3. Funkcija ograničenja brzine ne smije utjecati na radni kočni sustav
vozila. Trajna kočnica (npr. usporivač - retarder) smije biti ugrađena
samo ako ona djeluje tek nakon što je funkcija ograničenja brzine ograničila
napajanje motora gorivom na najmanju količinu goriva.

4.4. Funkcija ograničenja brzine mora biti takva da ne utječe na cestovnu
brzinu vozila ako se pritisne na papučicu gasa za vrijeme gibanja vozila
namještenom graničnom brzinom.

4.5. Funkcija ograničenja brzine mora dopustiti uobičajenu uporabu papučice
gasa u svrhu mijenjanja stupnjeva prijenosa.

4.6. Nikakva loša uporaba ili neovlašteno djelovanje ne smije rezultirati
povećanjem snage motora iznad one određene pozicijom vozačeve papučice
gasa.

4.7. Funkcija ograničenja brzine mora biti ostvarena bez obzira na upotrijebljenu
papučicu gasa, ako postoji više od jednoga takvog uređaja za upravljanje,
koji mogu biti dosegnuti iz vozačeva sjedišta.

4.8. Funkcija ograničenja brzine mora besprijekorno funkcionirati unutar
svoga elektromagnetskog okruženja bez neprihvatljivih elektromagnetskih
smetnji za bilo što u njezinom okruženju.

4.9. Podnositelj zahtjeva za homologaciju mora priložiti dokumentaciju
u kojoj su opisani postupci ispitivanja i namještanja. Mora biti moguće
ispitati djelovanje funkcije ograničenja brzine i na mirujućem vozilu (na
primjer: za provjeru sukladnosti proizvodnje ili kod periodičnih pregleda).

4.10. Sve sastavnice neophodne za cjelovito djelovanje funkcije ograničenja
brzine moraju biti napajane strujom uvijek kad je vozilo u gibanju.

4.11. Ispitivanja ograničenja brzine kojima je podvrgnuto vozilo dostavljeno
za homologaciju kao i zahtijevane značajke ograničenja, opisani su u prilogu
5 Pravilnika ECE R 89.00. Na zahtjev proizvođača i uz suglasnost upravnog
tijela koje dodjeljuje tipnu homologaciju, vozila čija teorijska ograničena
brzina (v) ne prelazi namještenu brzinu (Vset) za takva vozila, mogu biti
oslobođena od ispitivanja prema prilogu 5 Pravilnika ECE R 89.00. ako su
ispunjeni zahtjevi ove naredbe.

4.12. Vozilo koje ima ugrađen SLD uređaj u blizini vozačevog prostora
mora imati na vidnom mjestu natpis "U VOZILO JE UGRAĐEN OGRANIČIVAČ BRZINE"
s podacima o proizvođaču, oznaci tog uređaja i namještenoj brzini.

5. *Zahtjevi za ugradbu SLD uređaja homologiranog tipa: dio II*

5.1. SLD uređaj mora biti tako ugrađen da omogući da vozilo u uobičajenoj
uporabi, usprkos vibracijama kojima može biti izloženo, udovoljava odredbama
iz dijela II Pravilnika ECE R 89.00.

5.2. Tehnički opis mora označavati na koji je način osigurana nenarušivost
(radna sigurnost) SLD uređaja. Razina ispitivanja uvijek će biti do prve
neispravnosti.

5.3. Funkcija ograničenja brzine mora biti ostvarena bez obzira na upotrijebljenu
papučicu gasa, ako postoji više od jednoga takvog uređaja za upravljanje,
koji mogu biti dosegnuti iz vozačeva sjedišta.

5.4. Podnositelj zahtjeva za homologaciju mora priložiti dokumentaciju
u kojoj su opisani postupci ispitivanja i namještanja. Mora biti moguće
ispitati djelovanje funkcije ograničenja brzine i na mirujućem vozilu (na
primjer: za provjeru sukladnosti proizvodnje ili kod periodičnih pregleda).

5.5. Sve sastavnice SLD uređaja, potrebne za njegovo neograničeno funkcioniranje,
moraju biti napajane strujom uvijek kad je vozilo u gibanju.

5.6. Funkcija ograničenja brzine ne smije utjecati na radni kočni sustav
vozila. Trajna kočnica (npr.: usporivač - retarder) smije biti ugrađen
samo ako ona djeluje tek nakon što je funkcija ograničenja brzine ograničila
napajanje motora gorivom na najmanju količinu goriva.

5.7. Vozilo koje ima ugrađen SLD uređaj u blizini vozačevog prostora
mora imati na vidnom mjestu natpis "U VOZILO JE UGRAĐEN OGRANIČIVAČ BRZINE"
s podacima o proizvođaču, oznaci tog uređaja i namještenoj brzini.

6. *Zahtjevi za SLD uređaj: dio III*

6.1. SLD uređaj mora biti konstruiran, izrađen i sastavljen tako da
vozilo, u koje je ugrađen, u uobičajenoj uporabi udovoljava zahtjevima
dijela III Pravilnika ECE R 89.00.

6.2. Posebice, SLD uređaj mora biti tako konstruiran, izrađen i sastavljen
da je osigurana otpornost na utjecaj korozije i starenja čemu uređaj može
biti izložen, kao i zaštitu od zlouporabnih operacija u skladu s točkom
6.6. ove naredbe.

6.2.1. Namještena brzina Vset se, ni u jednom slučaju, ne smije moći
povećati ili isključiti privremeno ili stalno na vozilu u uporabi. Tu nenarušivost
namještene brzine mora se dokazati ovlaštenom laboratoriju s dokumentacijom
za ispitivanje slijeda mogućih neispravnosti prema kojem će sustav biti
cjelovito ispitan. Ispitivanje treba pokazati, uzimajući u obzir različita
stanja postavljena sustavom, posljedice promjena ulaznih ili izlaznih stanja
na funkcioniranje, mogućnosti postizanja tih promjena zbog neispravnosti
ili namjernim kvarom, kao i mogućnost njihove pojave. Razina ispitivanja
uvijek će biti do prve neispravnosti.

6.2.2. SLD uređaj i veze potrebne za njezino djelovanje, osim onih veza
bitnih za pogon vozila, moraju biti zaštićene od neovlaštenog namještanja
ili prekida njihova napajanja energijom postavljanjem zapečaćenih uređaja
i/ili potrebom za uporabom specijalnog alata.

6.3. SLD uređaj ne smije utjecati na radni kočni sustav vozila. Trajna
kočnica (npr. usporivač - retarder) smije biti ugrađena samo ako ona djeluje
tek nakon što je SLD uređaj ograničio napajanje motora gorivom na najmanju
količinu goriva.

6.4. SLD uređaj mora biti takav da ne utječe na cestovnu brzinu vozila
ako se pritisne na papučicu gasa za vrijeme gibanja vozila namještenom
graničnom brzinom.

6.5. SLD uređaj mora dopustiti uobičajenu uporabu papučice gasa u svrhu
mijenjanja stupnjeva prijenosa.

6.6 Nikakva loša uporaba ili neovlašteno djelovanje ne smije rezultirati
povećanjem snage motora iznad one određene pozicijom vozačeve papučice
gasa.

6.7 SLD uređaj mora besprijekorno funkcionirati unutar svoga elektromagnetskog
okruženja bez neprihvatljivih elektromagnetskih smetnji za bilo što u tom
okruženju.

6.8 Ispitivanja kojima je podvrgnut SLD uređaj dostavljen za homologaciju
kao i zahtijevane značajke, opisani su u prilogu 5 Pravilnika ECE R 89.00.

IV. ISPITIVANJE VOZILA S OBZIROM NA OGRANIČENJE NJIHOVE NAJVEĆE
BRZINE I UREĐAJA ZA OGRANIČENJE BRZINE

7. Ispitivanje vozila s obzirom na ograničenje njihove najveće brzine
i uređaja za ograničenje brzine u smislu ove naredbe može provoditi samo
ovlašteni laboratorij, prema zahtjevima pravilnika broj 89 Ekonomskog povjerenstva,
Ujedinjenih naroda za Europu stupio na snagu 1. listopada 1992.1, koji
je dodatak Ženevskom sporazumu iz 1958. o prihvaćanju jednakih uvjeta za
homologaciju i uzajamno priznavanje homologacije opreme i dijelova motornih
vozila (u daljnjem tekstu: Pravilnik ECE R 89.00).

8. Pravilnik ECE R 89.00 u izvorniku dostupan je u Normoteci Državnog
zavoda za normizaciju i mjeriteljstvo.

V. HOMOLOGACIJA VOZILA S OBZIROM NA OGRANIČENJE NJIHOVE NAJVEĆE
BRZINE I UREĐAJA ZA OGRANIČENJE BRZINE

10. Državni zavod za normizaciju i mjeriteljstvo vrši homologaciju vozila
i SLD uređaja u smislu ove naredbe prema Pravilniku ECE R 89.00.

VI. PROVJERA SUKLADNOSTI

11. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine" broj 82/96, 107/96, 79/97, 132/97 i 58/98).

VII. PRIMJENA

12. Danom stupanja na snagu ove naredbe prestaje važiti "Naredba o homologaciji
vozila s obzirom na ograničenje njihove najveće brzine i ugradnju uređaja
za ograničenje brzine homologiranog tipa te uređaja za ograničenje brzine"
("Narodne novine" br. 141/98).

13. Ova naredba stupa na snagu danom objave u "Narodnim novinama", a
primjenjivat će se:

- za homologaciju tipa vozila danom stupanja na snagu ove naredbe

- od 1. travnja 1999. za nova vozila koja se prvi put registriraju u
Republici Hrvatskoj

- od 1. listopada 1999. za sva vozila koja se prvi put registriraju
u Republici Hrvatskoj.

Klasa: 011-02/98-02/24
Urbroj: 558-04/7-98-2
Zagreb, 14. prosinca 1998.

Ravnatelj
Državnog zavoda za
normizaciju i mjeriteljstvo
**dr. sc. Jakša Topić, dipl. ing.,** v. r.

\_\_\_\_\_\_\_\_\_\_\_\_\_\_\_\_\_\_\_

1 ECE dokumenti u kojima je objavljen tekst Pravilnika:
E/ECE/324 \_ E/ECE/TRANS/505Rev.1/Ad.88 (Izvornik pravilnika, stupio na snagu 1. listopada 1992.)

Naredba, NN 17/1999-361